./data/phi0914/phi00142/phi0914.phi00142.perseus-lat1.xml
ibi aliquamdiu diversis       sententiis certatum est   erant, quibus vel       stipendium pendendum, si iniungeretur, vel agri parte       cedendum, si multarent, quidquid denique aliud pacis causa patiendum esset, non       recusandum videretur, nec committendum, ut in aleam tanti casus se regnumque       daret:  si possessio haud ambigua regni       maneret, multa diem tempusque adferre posse, quibus non amissa modo reciperare,       sed timendus ultro is esse, quos nunc timeret, posset, ceterum multo maior pars       ferocioris sententiae erat   quidquid       cessisset, cum eo simul regno protinus cedendum esse adfirmabant:  neque enim Romanos pecunia aut agro egere, sed hoc       scire, cum omnia humana, tum maxima quaeque et regna et imperia sub casibus       multis esse;  Carthaginiensium opes  fregisse sese et cervicibus eorum praepotentem finitimum regem       inposuisse; Antiochum progeniemque eius ultra iuga Tauri emotum;  unum esse Macedoniae regnum, et regione propincum et       quod, [quia] sicubi populo Romano sua fortuna labet, antiquos animos regibus       suis videatur posse facere   dum integrae res sint, statuere apud animum suum Persea debere, utrum       singula concedendo nudatus ad extremum opibus extorrisque regno Samothraciam       aliamve quam insulam petere ab Romanis, ubi privatus superstes regno suo in       contemptu atque inopia consenescat, malit,  an       armatus vindex fortunae dignitatisque suae, aut, ut viro       forti dignum sit, patiatur, quodcumque casus belli tulerit, aut victor liberet       orbem terrarum ab imperio Romano   non esse       admirabilius Romanos Graecia pelli quam Hannibalem Italia pulsum esse  neque       hercule videre, qui conveniat fratri, adfectanti per iniuriam regnum, summa vi       restitisse, alienigenis bene parto eo cedere         postremo ita de bello et pace quaeri, ut inter omnes       conveniat, nec turpius quicquam esse quam sine certamine cessisse regno, nec       praeclarius quicquam quam pro dignitate ac maiestate       omnem fortunam expertum esse